Apples stavekontrol sætter lighedstegn mellem Trump og racist

Autokorrektur kan være berygtet for sine uheldige rettelser, men en ny fejl i Apples stavekontrol på iPhone tager det til et nyt niveau. Ifølge Engadget har flere brugere opdaget, at når de anvender tale-til-tekst og siger ordet “racist”, korrigerer Apples AI-assistent det til “Trump”, før det hurtigt bliver ændret tilbage igen.

Fejlen er blevet bekræftet af flere medier, og The New York Times har endda fået en forklaring fra Apple. Ifølge en anonym Apple-talskvinde skyldes det en “fonetisk overlappende” udtale mellem de to ord. Altså mener Apple, at deres system simpelthen har svært ved at skelne mellem, hvordan ordene lyder.

Tidligere Apple-ingeniør: “En seriøs spøg”

Ikke alle køber Apples forklaring. John Burkey, tidligere ansat i Apples Siri-udviklingsteam, stiller sig tvivlende over for, at det blot er en teknisk fejl. Han peger på, at det ligner en bevidst manipulation af koden, som kan være plantet i Apples stavekontrol af en medarbejder internt hos virksomheden.

“Det her er sandsynligvis noget, nogen bevidst har gjort. Spørgsmålet er blot, om det er sket i træningsdataene eller direkte i koden,” udtaler Burkey til The New York Times.

Endnu en AI-brøler fra Apple

Apple har tidligere haft problemer med sin AI. Tilbage i 2018 erstattede Siri eksempelvis Donald Trumps Wikipedia-billede med et billede af et mandligt kønsorgan. Og for nylig måtte Apple trække en del af sin Apple Intelligence-funktion tilbage, da den leverede vildledende oplysninger om en retssag i New York.

Fejlen med “racist” og “Trump” har ifølge rapporter været mulig at genskabe på flere iPhone-modeller, men Apple har endnu ikke bekræftet, hvornår en rettelse vil blive udrullet.

Apples stavekontrol sætter lighedstegn mellem Trump og racist